Lene Garsdal (SF), 2004-03-09:
For SF er det vigtigt, at de fødende får størst mulig tryghed og sikkerhed i forbindelse med fødsler.
Sundhedsstyrelsens retningslinjer fra 1998, som vi nu har hørt omtalt mange gange, er gode, og de peger bl.a. på betydningen af en god forebyggende indsats, vigtigheden af, at den fødende føler tryghed ved personalet, værdien af at have en jordemoder til stede under hele fødslen og værdien af fødselsjordemoderens samtale med den fødende efter fødslen.
Så hvis de retningslinjer var blevet fulgt, ville vi næppe have stået her i dag og diskuteret. Vi har jo tidligere behandlet forslaget, og siden da er der blevet lavet en undersøgelse af, hvordan det rent faktisk forholder sig.
Og den undersøgelse er virkelig ikke munter læsning.
Man kan se, at en tredjedel af fødestederne har skåret i tilbuddene om fødselsforberedelse, og inden for de sidste 3 år har flere fødesteder stoppet med at lave fødselsforberedelse.
Nogle amter har så valgt at opkræve betaling, men jeg kan forstå af avisartikler fra i går, at ministeren er gået ind og har forbudt det.
En så væsentlig forebyggende indsats, som fødselsforberedelse er, skal efter SF's mening og heldigvis også sundhedsministerens være en del af det gratis og forebyggende tilbud, som de gravide skal have.
Vi ved jo også fra Sundhedsstyrelsens undersøgelse, at mange komplikationer som f.eks. for tidlig fødsel og indlæggelse under graviditeten og også kejsersnit kan undgås, hvis man har en bedre forebyggelse. Så SF er langtfra trygge ved oplysningerne om, at det kun er 6 pct. af de fødende, der kan være næsten sikre på at have en jordemoder til stede under hele fødselsforløbet.
Og langt værre er det jo, at 20 pct. af de fødende har mindre end 50 pct.s chance for, at jordemoderen er der, når de har brug for hende.
På tilsvarende vis kan man med hensyn til de jordemoderkontakter, som de gravide skal have undervejs, sige, at der også vil være behov for flere jordemødre, og derfor er det selvfølgelig glædeligt, at der nu er åbnet op for en ny jordemoderuddannelse i Esbjerg fra 2005.
Jordemoder Charlotte Grumme skriver i en kronik i Information den 18. februar i år, at det at føde først og fremmest kræver tid: »Der er en grund til at gorillaer ikke føder i Zoos besøgstid.
Der skal tid, ro, fred og tillid til en fødsel.
Og det gælder lige fuldt for mennesker, som for gorillaer.«
For det er jo sådan, at jordemødre ud over deres forpligtelse til at bistå gravide og fødende har fået en lang række andre pligter, der tager tid.
Charlotte Grummes største og højeste ønske er derfor, at jordemoderen har tid, tid og atter tid.
For som hun siger, så kan en kvindes oplevelse af sin fødsel ikke isoleres til selve fødselstidspunktet, men er en oplevelse, der kommer til at betyde noget for både hende og hendes forhold til barnet resten af livet.
Så det er vigtigt, at samfundet sikrer trygge rammer for de fødende, og at fødselsjordemoderen kan følge op med efterfødselssamtaler, hvor der er tid til at forklare og afklare, svare på den fødendes spørgsmål.
Vi har hørt, at der allerede - og det ved vi jo også - er lovgivning inden for området med de gravide, og jeg synes, at undersøgelsen fra Sundhedsstyrelsen peger på, at der også er behov for at lave lovgivning på det her område, så derfor støtter SF Enhedslistens forslag.